কসবায় বেআইনি নির্মাণ ঘিরে তৃণমূলের গোষ্ঠী সংঘর্ষ এবং অভিযোগ-পাল্টা অভিযোগ রোজকার ঘটনা। স্বভাবতই বেআইনি নির্মাণের অভিযোগ কখনও কোনও পক্ষই স্বীকার করেনি। কিন্তু তথ্য জানার অধিকার আইনে কসবার এক বাসিন্দার আবেদনপত্রের ভিত্তিতে কলকাতা পুলিশ জানিয়েছে, কসবা এলাকায় কলকাতা পুরসভার শুধু ৬৭ নম্বর ওয়ার্ডেই অন্তত ৬৫টি বেআইনি নির্মাণ রয়েছে।
কসবার ওই বাসিন্দা সম্প্রতি তথ্য জানার অধিকার আইনে ৬৫টি বাড়ির (যেগুলি পুকুর বুজিয়ে, গভীর নলকূপ বসিয়ে বা অনুমোদিত নকশা ছাড়াই তৈরি হচ্ছে বা হয়েছে বলে অভিযোগ) তালিকা পুলিশের কাছে জমা দিয়েছিলেন। এমনকী, ওই নির্মাণগুলির বিরুদ্ধে কী পদক্ষেপ করা হয়েছে তাও তিনি জানতে চান। ওই আবেদনের ভিত্তিতে কলকাতা পুলিশের এসএসডি’র অ্যাসিস্ট্যান্ট কমিশনার (১) আবেদনকারীকে একটি রিপোর্ট দিয়েছেন। তাতে বলা হয়েছে, আবেদনপত্রে উল্লিখিত ৬৫টি নির্মাণই বেআইনি। প্রত্যেকটির বিরুদ্ধেই হয় পুলিশ ব্যবস্থা নিয়েছিল, না-হয় পুরসভাকে বেআইনি নির্মাণের ব্যাপারে জানিয়ে়ছিল। প্রত্যেকটি ক্ষেত্রেই হয় ভারতীয় দণ্ডবিধি অথবা কলকাতা পুর আইনের বিভিন্ন ধারায় মামলাও করা হয়েছিল বলে জানান ওই পুলিশকর্তা। যদিও আইনভঙ্গকারীদের বিরুদ্ধে পুলিশ কী ব্যবস্থা নিয়েছে তা খোলসা করেননি তিনি। 
বেআইনি নির্মাণগুলি গড়ে উঠেছে মূলত বেদিয়াডাঙা মসজিদবাড়ি বাই লেন, বেদিয়াডাঙা ফার্স্ট লেন, পিকনিক গার্ডেন রোড, ডক্টর ডি এস বোস রোড, বোসপুকুর রোড, সুইনহো লেন, আর কে চ্যাটার্জি রোড, দেবেন সেন রোড এবং কে এন সেন রোড এলাকায়। 
তাৎপর্যপূর্ণ বিষয় হল, প্রত্যেকটি বেআইনি নির্মাণই হয়েছে ৬৭ নম্বর ওয়ার্ডে। ওয়ার্ডের তৃণমূলকর্মীদের একাংশের অভিযোগ, দলেরই প্রভাবশালী এক স্থানীয় নেতার প্রত্যক্ষ মদতে বেআইনি নির্মাণের রমরমা চলছে। অন্যদিকে, ওই নেতার বিরুদ্ধ গোষ্ঠীর এক নেতার কথায়, ‘‘শুধু ৬৭ নম্বরে নয়। কসবার অন্য ওয়ার্ডগুলিতেও বহু বাড়ি বেআইনিভাবে গড়ে উঠেছে গত কয়েকবছরে।’’